Jalaquduq tumani hokimi xalqdan, Prezidentdan uzr so‘radi. Uning tayinlanganiga endi bir oy bo‘lgandi

Andijon viloyatining Jalaquduq tumanida Xalq deputatlari tuman kengashining oltinchi chaqiriq, o‘n to‘rtinchi sessiyasi bo‘lib o‘tdi. Sessiyada tuman hokimi hudud “qoniqarsiz” deb topilgani uchun xalqdan va davlat rahbaridan uzr so‘radi deya xabar berdi “Daryo” muxbiri Umidjon Mamarasulov.

Sessiyada so‘z olgan tuman hokimi Hikmatillo Latipov sektor rahbarlari bilan birga yo‘l qo‘yilgan kamchiliklar uchun Prezident hamda tumanda yashovchi 185 ming aholidan uzr so‘ragan.
Hokim, shuningdek 2020—2021-yillarda tumanni kompleks ijtimoiy-iqtisodiy rivojlantirish orqali “qizil” hududlar qatoridan chiqarish bo‘yicha “yo‘l xaritasi”ni taqdim qilib, hududni 2021-yilda “yaxshi” tumanlar qatoriga olib chiqishga va’da bergan.

“Avvalgi hokimlar qanday ishlagan, buni bilmadim. Ammo yo‘l qo‘yilgan kamchiliklarni bartaraf etish mening zimmamda. Ularni ayblashdan ko‘ra, muammolarga tezroq yechim topish maqsadga muvofiq bo‘ladi. Iqtisodchi bo‘lganligim uchun asosiy e’tiborimni kichik va o‘rta biznesni rivojlantirishga qaratmoqchiman. Buning uchun tumanimizning salohiyati ham, imkoniyati ham yetarli. Shu kunlarda yoshlar tadbirkorligini rivojlantirish maqsadida 25 yoshgacha bo‘lgan yoshlar o‘rtasida ‘Eng yaxshi biznes loyihalar’ tanlovini e’lon qilmoqchimiz. Tanlov yakunida o‘z biznesini boshlashi uchun g‘oliblarga 1-o‘rin uchun 15 million, 2-o‘rin uchun 10 million, 3-o‘rin uchun 5 million so‘mdan mablag‘ ajratamiz. Asosiy maqsadimiz iqtisodiyotimizni rivojlantirish orqali aholi bandligini ta’minlash”, — dedi tuman hokimi.

Sessiya yakunida Prezident administratsiyasi huzuridagi Axborot va ommaviy kommunikatsiyalar agentligi direktorining birinchi o‘rinbosari Dilshod Saidjonov so‘zga chiqib, o‘zining fikr mulohazalarini bildirgan.
Eslatib o‘tamiz, 2020-yil 9-sentabr kuni Xalq deputatlari Jalaquduq tuman kengashining navbatdan tashqari sessiyasida O‘zbekiston Hisob palatasi sho‘ba mudiri Hikmatillo Latipov tumanga rahbar etib tayinlangandi.
Avvalroq Buxoroning Jondor va Shofirkon, Namangan viloyatining Yangiqo‘rg‘on va Mingbuloq, Andijon viloyatining Baliqchi, Qashqadaryo viloyatining Kasbi, Nishon tumani hokimlari hudud “qizil”ga tushib qolgani uchun xalqdan, davlat rahbaridan uzr so‘ragandi.